b'\n_START_ARTICLE_\nEmanuel Blom (stiftamtmand)\n_START_PARAGRAPH_\nEmanuel Blom (20. maj 1747 i Holmsbo \xe2\x80\x93 17. februar 1826 i Viborg) var en dansk stiftamtmand, far til s\xc3\xb8officeren af samme navn og oberst H.J. Blom.\n_START_SECTION_\nMilit\xc3\xa6r karriere\n_START_PARAGRAPH_\nHan var en s\xc3\xb8n af k\xc3\xb8bmand i Holmsbo ved Hudrum Gustavus Blom (1713-1777) og Susanne f. Reth (1715-1771), blev 1760 indskrevet som korporal ved det S\xc3\xb8ndenfjeldske Dragonregiment, kom 1761 p\xc3\xa5 den matematiske skole i Christiania, fik 1762 premierl\xc3\xb8jtnants karakter, afgik 1763 fra ovenn\xc3\xa6vnte skole, blev 1765 kaptajn ved det Delmenhorstske Infanteriregiment, overtog desuden fra 1769-71 bestyrelsen af regnskabsv\xc3\xa6senet for et milit\xc3\xa6rt bageri, fik 1775 anciennitet som major i Armeen fra 1774, blev 1779 beordret til med en del af sit mandskab at begive sig p\xc3\xa5 et s\xc3\xb8togt til kysten Guinea og Kap Det Gode H\xc3\xa5bs forbjerg, vendte f\xc3\xb8rst tilbage fra dette besv\xc3\xa6rlige togt i slutningen af det f\xc3\xb8lgende \xc3\xa5r, blev straks efter udn\xc3\xa6vnt til generaladjudant og tog 1785 afsked fra krigstjenesten.\n_START_SECTION_\nEmbedsmand\n_START_PARAGRAPH_\nSamme \xc3\xa5r blev han udn\xc3\xa6vnt til amtsforvalter over Roskilde Amt og til justitsr\xc3\xa5d, forflyttedes 1789 som amtsforvalter over Dronningborg, Silkeborg og Mariager Amter, blev efter en to\xc3\xa5rig konstitution 1803 amtmand over Hj\xc3\xb8rring Amt, 1813 stiftamtmand over Viborg Stift, entledigedes 1820 med en forholdsvis betydelig pension p\xc3\xa5 grund af den energi og dygtighed, hvormed han i en lang \xc3\xa5rr\xc3\xa6kke havde virket i statens tjeneste, og d\xc3\xb8de 17. februar 1826 i Viborg. Blom blev Ridder af Dannebrog og Dannebrogsmand._NEWLINE_22. maj 1785 \xc3\xa6gtede han Anne Marie Elisabeth W\xc3\xbcrnfeldt (21. august 1757 - 28. maj 1795), en datter af byskriver S\xc3\xb8ren W\xc3\xbcrnfeldt i Thisted; efter hendes d\xc3\xb8d giftede han sig 27. april 1798 med Charlotte Christiane von Arenstorff (15. juni 1775 - 15. marts 1826), en datter af etatsr\xc3\xa5d Frederik Christian von Arenstorff til Overg\xc3\xa5rd og Albertine Cathrine f. Benzon. Han efterlod sig 17 b\xc3\xb8rn.'